Page:Ludus Coventriae (1841).djvu/322

 The cawse why we bryng hym to the, That he xuld not oure kyng be. Weyl thou knowyst kyng we have non, But oure Emperour alon. Pylat. Jhesu, thou art kyng of Juré? Jhesus. So thou seyst now to me. Pylat. Tel me than, where is thi kyngham? Jhesus. My kyngham is not in this werld, I telle the at o word. Yf my kyngham here had be, I xuld not a be delyveryd to the. Pylat. Seres, avyse ȝow as ȝe kan. I can fynde no defawth in this man. Annas. Sere, here is a gret record take hed therto,  And knowyng gret myschef in this man; And not only in o day or to,   It is many ȝerys syn he began. We kan telle the tyme where and whan,  That many a thowsand turnyd hath he, As alle this pepylle record weyl kan,   From hens into the lond of Galylé. Et clamabunt "ȝa! ȝa! ȝa!"

Pilat. Serys, of o thyng than gyf me relacyon, If Jhesus were outborn in the lond of Galylye, ffor we han no poer, ne no jurediccyon, Of no man of that contré. Therfore the trewth ȝe telle me, And another wey I xal provyde,— If Jhesus were born in that countré, The jugement of Herowdys he must abyde.

Cayphas. Sere, as I am to the lawe trewly sworn, To telle the trewth I have no fer;